Dit is wat Caster kampioen maak | Netwerk24
Dit is wat Caster kampioen maak
Deur Chris Huisamen, Vredenburg 03 Maart 2019 00:15
Chris Huisamen, Vredenburg, skryf: Hoe kan ’n atleet soos Caster Semenya gepenaliseer word vir die gene waarmee sy gebore is?
Kampioene word gebore met spesiale gene en ’n spesifieke liggaamsbou om te presteer in ’n spesifieke item soos swem, hardloop, ensovoorts.
Indien daaraan gepeuter word, sal hulle nie meer kampioene wees nie en as ons nie meer kampioene het nie, gaan rekords nie gebreek word nie.
As Semenya se testosteroonvlak nou verlaag moet word, wat gaan volgende wees? Gaan sommige atlete se arms en bene gebreek moet word om hulle korter of langer te maak sodat hulle nie voordeel daaruit kan trek nie?
Voordat vroue se testosteroonvlakke onderdruk word, moet hulle ook na manlike kampioene kyk, want sommige mans het ook hoër testosteroonvlakke as ander.
Of gaan ons die manlike kampioene maar verskoon vir ’n heksejag teen vroue?
Semenya gebruik nie verbode middels nie en dit sal onregverdig wees om dit wat eie aan haar liggaam is, aan te tas.